嘉魚遇順風
作者：孔武仲
朝代：宋

paragraphs: 晚雨落雖收，夜風鳴未已。
輕寒破秋夢，亦逐征人起。
闖篷問篙師，開帆已數里。
喧喧波拍岸，漠漠雲覆水。
濺點如珠翻，湧瀾若山峙。
白鳥亦回翔，江豚相助喜。
餘聲更澎汃，掀兀席與几。
孤舟沒復出，輕捷如可恃。
我生遊四方，大半江湖裏。
吳會弔胥臣，瀟湘尋帝子。
詠歌懷曩昔，往往成詩史。
此行又壯觀，快欲插翼比。
雄豪愛宗慤，瀟散追范蠡。
搥鼓佐傾觴，呼兒斫金鯉。